รัฐบาลไทย-ข่าวทำเนียบรัฐบาล-รอง นรม.พล อ.อ.ประจินฯ เป็นประธานการประชุมคณะกรรมการนโยบายการประมงแห่งชาติ ครั้งที่ 2/2560
วันพฤหัสบดีที่ 12 ตุลาคม 2560
รอง นรม.พล อ.อ.ประจินฯ เป็นประธานการประชุมคณะกรรมการนโยบายการประมงแห่งชาติ ครั้งที่ 2/2560
รอง นรม.พล อ.อ.ประจินฯ เป็นประธานการประชุมคณะกรรมการนโยบายการประมงแห่งชาติ พร้อมเผยที่ประชุมมีมติเห็นชอบการแก้ไขปัญหาการระงับการใช้ความเค็มในการเพาะลี้ยงสัตว์น้ําในพื้นที่น้ําจืดตามนโยบายของรัฐบาล
วันนี้ (12 ตุลาคม 2560) เวลา 13.30 น. ณ ห้องประชุม 301 ชั้น 3 ตึกบัญชาการ 1 ทําเนียบรัฐบาล พลอากาศเอก ประจิน จั่นตอง รองนายกรัฐมนตรี เป็นประธานการประชุมคณะกรรมการนโยบายการประมงแห่งชาติ ครั้งที่ 2/2560 ซึ่งสรุปสาระสําคัญ ดังนี้
ที่ประชุมได้พิจารณาและมีมติเห็นชอบแนวทางการแก้ไขปัญหาการระงับการใช้ความเค็มในการเพาะเลี้ยงสัตว์น้ําในพื้นที่น้ําจืด ทั้งนี้ เป็นไปตามมติคณะรัฐมนตรีเมื่อวันที่ 20 กันยายน 2559 โดยกําหนดให้มีการเปลี่ยนแปลงคําสั่งนายกรัฐมนตรี ที่ 6/2553 และคําสั่งนายกรัฐมนตรี ที่ 7/2559 ประกาศห้ามเลี้ยงสัตว์น้ํา โดยใช้ความเค็มในพื้นที่ชั้นตะกอนทะเลลึกกว่า 1.5 เมตร และพื้นที่ห้ามเลี้ยงสัตว์น้ําตามกฎหมายอื่นที่เกี่ยวข้องกําหนด พร้อมทั้งออกกฎกระทรวงประกาศกําหนดให้การเพาะเลี้ยงสัตว์น้ําโดยใช้ความเค็ม เป็นกิจการการเพาะเลี้ยงสัตว์น้ําควบคุม รวมทั้งให้คณะกรรมการประมงประจําจังหวัดประกาศ กําหนดเขตพื้นที่การเพาะเลี้ยงสัตว์น้ําโดยใช้ความเค็ม ในพื้นที่ที่นอกเหนือจากประกาศคําสั่งนายกรัฐมนตรีดังกล่าวด้วย
พร้อมกันนี้ ที่ประชุมได้พิจารณาและมีมติเห็นชอบการประกาศให้ปลากัดเป็นสัตว์น้ําประจําชาติไทย โดยจะนําเรื่องนี้เสนอคณะรัฐมนตรี เพื่อพิจารณาให้ความเห็นชอบต่อไปในเร็ว ๆ นี้ ทั้งนี้ สืบเนื่องจากปลากัดไทยเป็นปลากัดที่อยู่คู่บ้านคู่เมืองของประเทศไทยมายาวนาน ตั้งแต่สมัยกรุงศรีอยุธยาขณะเดียวกัน คนไทยนิยมเลี้ยงปลากัดกันอย่างกว้างขวาง และต่อมากรมประมงได้มียุทธศาสตร์ปลาสวยงามตั้งแต่ พ.ศ. 2556 จนกระทั่งถึงปัจจุบัน ด้วยการสนับสนุนให้เกษตรกรหันมาเลี้ยงปลากัดกันอย่างกว้างขวาง เพื่อสร้างความเข้มแข็งในการจําหน่ายปลากัดผ่านออนไลน์ไปทั่วโลก พร้อมปรับเปลี่ยนเกษตรกรสู่การเป็นผู้ประกอบการเลี้ยงปลากัดเพื่อจําหน่าย ซึ่งมีมูลค่าการจําหน่ายในแวดวงการค้าปลากัดกว่า 1,000 ล้านบาทต่อปี ส่งผลดีต่อการขับเคลื่อนเศรษฐกิจบนพื้นฐานของการเชื่อมโยงภาคการเกษตร อุตสาหกรรมการท่องเที่ยว และการค้าอย่างครบวงจร ขณะเดียวกัน พลเอกประยุทธ์ จันทร์โอชา นายกรัฐมนตรีได้เคยมอบนโยบายแก่กรมประมง ว่า “ทุกอย่างต้องนําไปสู่การต่อยอดเพื่อพัฒนาตนเอง อีกทั้งยังเป็นการเตรียมความพร้อมเข้าสู่ AEC” ซึ่งสอดคล้องกับวิสัยทัศน์ของกรมประมงที่ได้วางยุทธศาสตร์ ด้านการสร้างมูลค่าเพิ่มและเศรษฐกิจสร้างสรรค์ ดังเช่น ปลากัดสีสวยสดดั่งธงชาติไทยที่ชื่อเสียงเป็นที่รู้จักกันไปทั่วโลก โดยบริษัท Apple ได้ใช้เป็น Wallpaper โชว์ใน Iphone 6s และ Iphone 6s Plus ด้วยฝีมือการถ่ายภาพโดยช่างภาพคนไทย ส่งผลให้เกิดการขยายผลต่อธุรกิจการซื้อขายปลากัดไทย จากฟาร์มต่าง ๆ ในประเทศไทยไปยังลูกค้าชาวต่างชาติครอบคลุมไปทั่วโลก
พร้อมกันนี้ ที่ประชุมรับทราบนโยบายการส่งเสริม พัฒนา และแก้ไขปัญหาการประมงนอกน่านน้ําไทย โดยได้กําหนดกรอบยุทธศาสตร์ไว้ 4 ด้าน ได้แก่ 1) การจัดทําฐานข้อมูลเกี่ยวกับการประมงนอกน่านน้ําไทยและเชื่อมโยงฐานข้อมูลกับหน่วยงานที่เกี่ยวข้อง 2) การปรับโครงสร้าง พัฒนาศักยภาพองค์กรภาครัฐและภาคเอกชน เพื่อพัฒนาการประมงนอกน่านน้ําไทย โดยมีการพัฒนาบุคลากรภาครัฐและภาคเอกชน การจัดตั้งกองทุนพัฒนาศักยภาพการทําประมงนอกน่านน้ําไทย การพัฒนาการใช้เครื่องมือประมงที่อนุญาตตามกฎหมาย พร้อมปรับปรุงท่าเทียบเรือและสิ่งอํานวยความสะดวก เพื่อรองรับเรือประมงนอกน่านน้ําและเรือขนถ่ายสัตว์น้ําของไทย 3) การหาแหล่งประมงนอกน่านน้ําที่มีศักยภาพทั้งระดับทวิภาคีและพหุภาคี และ 4) การบริหารจัดการและควบคุมดูแลการทําประมงนอกน่านน้ําไทย ด้วยการป้องกันมิให้เรือประมงไทยทําผิดกฎหมาย พร้อมพัฒนาระบบติดตาม ควบคุม และเฝ้าระวังระบบติดตามเรื่องประมงไทยและระบบการรายงานข้อมูลทางอิเล็กทรอนิกส์ให้มีประสิทธิภาพมากยิ่งขึ้น ตลอดจนมีการจัดการด้านคุ้มครองสวัสดิภาพและความปลอดภัยของลูกเรือ และเรือประมงนอกน่านน้ําของไทย ดังเช่น กรณีที่ถูกจับกุมในต่างประเทศ หรือการถูกโจรสลัดปล้นเรือ หรือการขอเทียบท่าในกรณีฉุกเฉิน รวมทั้งการประสบภัยพิบัตินอกน่านน้ําไทยด้วย ทั้งนี้ โดยมีการจัดตั้งหน่วยงานเฉพาะกิจ เพื่อการช่วยเหลือต่าง ๆ ดังกล่าวให้มีผลสัมฤทธิ์อย่างเป็นรูปธรรมและชัดเจน
ตอนท้ายของการประชุมได้รับทราบกรณีกรมเจ้าท่าดําเนินโครงการพัฒนาระบบเพื่อการตรวจพิสูจน์ตัวบุคคลของแรงงานภาคประมง โดยเทคโนโลยี Biometrics ระยะที่ 1 ซึ่งเป็นระบบพิสูจน์ยืนยันตัวบุคคลของแรงงานที่ปฏิบัติงานบนเรือประมง สามารถตรวจสอบย้อนกลับป้องกันการปลอมแปลงเอกสาร และการสวมตัวของแรงงานประมงไร้สัญชาติ โดยตั้งแต่วันที่ 1 กันยายน 2560 กรมเจ้าท่าได้เริ่มนําเทคโนโลยีระบบสแกนใบหน้า (Face Scan System) มาใช้ในการออกใบอนุญาตให้ทํางานในเรือประมงตามมาตรา 285 แห่งพระราชบัญญัติการเดินเรือในน่านน้ําไทย พ.ศ. 2456 ซึ่งขณะนี้อยู่ระหว่างจัดเก็บข้อมูลใบหน้าของแรงงานประมงไทยและแรงงานต่างด้าวเข้าสู่ระบบควบคู่กับระบบฐานข้อมูลการสแกนม่านตา (Iris Scan System) จากนั้น รัฐมนตรีว่าการกระทรวงเกษตรและสหกรณ์ มีข้อสั่งการในการประชุมติดตามความก้าวหน้าการดําเนินงานแก้ไขปัญหาการทําประมงผิดกฎหมาย โดยได้มอบหมายให้กระทรวงแรงงาน โดยกรมการจัดหางานดําเนินการประสานกับกรมเจ้าท่า เพื่อถ่ายโอนฐานข้อมูลการสแกนม่านตาของกลุ่มแรงงานในกิจการประมงมาไว้ที่กรมการจัดหางาน ทั้งนี้ เป็นไปตามข้อสั่งการของพลเอกประยุทธ์ จันทร์โอชา นายกรัฐมนตรี เมื่อคราวเป็นประธานการประชุมคณะรัฐมนตรี เมื่อวันที่ 16 พฤษภาคม 2560 โดยสั่งการให้กระทรวงที่เกี่ยวข้องและคณะกรรมการนโยบายการประมงแห่งชาติเร่งดําเนินการสํารวจ และจัดทําฐานข้อมมูลแรงงานประมงทั้งหมดให้ถูกต้องและเป็นปัจจุบันตามมาตรฐานสากล ให้แล้วเสร็จโดยเร็วภายในเดือนพฤศจิกายน 2560
...........................................................................................
กลุ่มประชาสัมพันธ์และเผยแพร่ สํานักโฆษก